གནའ་དཔེ་ཡིག་ཆ་དེའི་ནང་དོན་དོན་ཚན་ཆེ་ཁག་བཞིར་ཕྱེ་འདུག་ལ།དོན་ཚན་དང་བོར་བརྒྱུད་པའི་ལོ་རྒྱུས་ཏེ་སློབ་དཔོན་ཐོན་མིས་འཇོག་གྲུ་བཞི་སེང་གེ་དཀར་མོ་དགུང་དུ་འཕྱོང་བ་དང་འདྲ་བའི་ཡིག་གཟུགས་གསར་བཟོ་མཛད་པ་ནས།ཡིག་མཁན་མཁས་པ་ཁྱུང་པོ་གཡུ་ཁྲིས་བོད་ཡིག་དབུ་ཅན་ལ་ཆ་ཚད་བགོས་ནས་ཐིག་ཁོངས་སུ་དྲངས་པ་དང་།ཁོང་གི་སློབ་རྒྱུད་སྔ་རབས་དང་པོའི་བུ་བཞི་དང་།བོད་ཀྱི་བུ་བཞི།ཕྱི་དུས་ཀྱི་བུ་བཞི་ཟེར་བ་བཅས་བྱོན་པའི་བར་དུ།བོད་དུ་ཡིག་མཁན་མཁས་པ་གང་དག་བྱུང་བ་དང་།དེ་དག་གིས་བྱ་ཕོ་འཇོལ་བ་འདྲ་བ་དང་།སྦལ་ནག་ན་ལ་བརྒྱང་བ་འདྲ་བ།མུ་ཏིག་རྩར་ལ་བརྒྱུས་པ་དང་འདྲ་བ།ཕྱིང་བུ་དཀར་བོའི་སྟེང་ལ་ནས་སྔོན་བསྒྲིགས་པ་དང་འདྲ་བ་སོགས་ཀྱི་ཡིག་གཟུགས་གསར་གཏོད་བྱས་ཚུལ་དང་།དེ་དག་རྒྱལ་བོ་སུའི་སྐུ་རིང་ལ་ཡུལ་གང་དུ་གཏེར་དུ་སྦས་པ་དང་།ཕྱིས་སུ་གཏེར་ནས་བཏོན་ཏེ་དར་ཁྱབ་ཏུ་སྤེལ་ཚུལ་སོགས་མདོར་བསྔུས་གནད་དྲིལ་གྱི་ཚུལ་དུ་བསྟན་འདུག